b"\n_START_ARTICLE_\nVapor de la O\n_START_SECTION_\nLa reixa del Vapor de la O (1863)\n_START_PARAGRAPH_\nEntre les instal\xc2\xb7lacions fabrils m\xc3\xa9s populars i de m\xc3\xa9s anomenada de Sabadell es troba el Vapor de la O. La reixa que donava la benvinguda a la f\xc3\xa0brica \xc3\xa9s una pe\xc3\xa7a ja desapareguda, tot i que se'n coneix el seu disseny perqu\xc3\xa8 es conserva el dibuix de la porta de l'entrada. Aquesta portalada fou projectada pel mestre d'obres Joan Caball\xc3\xa9 i F\xc3\xa0bregas i el disseny \xc3\xa9s d'estil neocl\xc3\xa0ssic, caracter\xc3\xadstic i propi de l'\xc3\xa8poca._NEWLINE_La geometria de la reixa de la porta t\xc3\xa9 forma de mig punt, les l\xc3\xadnies s\xc3\xb3n senzilles i austeres i, tot i que no hi ha enfarfagemanent de motius diversos, tan freq\xc3\xbcent en altres construccions, no li manca eleg\xc3\xa0ncia. El conjunt de cercles conc\xc3\xa8ntrics fins a la fixaci\xc3\xb3 de la data en el cercle central \xc3\xa9s com un mandala que obliga a dirigir-hi la mirada; aix\xc3\xb2 \xc3\xa9s, sense cap mena de dubte, un encert del disseny que, com en altres reixes, continua fent que el motiu central sigui el determinant del desenvolupament de tot l'entorn de la decoraci\xc3\xb3._NEWLINE_L'execuci\xc3\xb3, de forja, no presenta cap dificultat digna de ser destacada; la mida de les peces, de grans dimensions, que cobreixen amplis espais, facilita la construcci\xc3\xb3. Les unions s\xc3\xb3n soldades amb forja i martell i la uni\xc3\xb3 dels conjunts per mitj\xc3\xa0 de reblons._NEWLINE_Aquesta reixa va ser traspassada, des de la seva infantesa, per un dels m\xc3\xa9s il\xc2\xb7lustres i universals sabadellencs, Ferran Casablancas i Planell, i que a les naus on s'entrava per la porta coronada per la reixa de la O, va cr\xc3\xa9ixer, enginy\xc3\xa0 i experiment\xc3\xa0 els mecanismes que, amb la seva imaginaci\xc3\xb3 i el seu esperit d'observaci\xc3\xb3, el dugueren m\xc3\xa9s endavant a solucionar els problemes t\xc3\xa8cnics de l'estiratge de la filatura del cot\xc3\xb3, anomenat gran estiratge, divulgat i emprat arreu del m\xc3\xb3n."